
Ensimmäisten auringonsäteiden noustessa puistikon takaa, myös Papukaijan ja Konin kodissa heräiltiin uuteen aamuun. Leppoisa Koni oli asettunut lepäämään talon alakertaan, kun taas ylivireä Papukaija viihtyi mieluummin talon korkeimmalla kohdalla, yläkerrassa.

Koni löhösi raukeana olkitäytteisellä vuoteellaan, muistellen haikeana eilistä iltapalaansa: porkkanahilloa ja uppopaistettuja sokerinpaloja. Sen kieli hivuttautui lipomaan rasvaisia huulia ja ajatukset täytti ruoan herkullinen aromi, nam!


”KRIÄÄÄK!!!”

Yläkerrasta kuuluva Papukaijan kimeä rääkäisy keskeytti Konin unelmoinnin.


Koni nousi vastentahtoisesti lämpimältä olkivuoteeltaan ja lähti kömpelösti kipuamaan oven vieressä olevia kapeita portaita ylöspäin.

Yläkerrassa sitä kohtasi tavanomainen näky: Luisevilla kynsillään kattoparrusta kiinni pitäen Papukaija roikkui pää alaspäin ja keinutteli itseään edes takaisin.


”Plit plit!” se sanoi heiluessaan vasemmalle. ”Klut, klut!” se ukisi kääntyessään oikealle.

